Timbroù Inizi Maldivez

Degadoù a inizi a ya d’ober Enezeg ar Maldivez, e Meurvor Indez, e su India. Ur sultanelezh pe ur republik gwarezet gant ar Rouantelezh-Unanet e voe etre ar bloazioù 1906 ha 1968, pa teuas da vezañ ur republik dizalc’h.

Timbroù Ceylan ("Sri Lanka" bremañ) dreistmoullet gant MALDIVES a voe embannet e 1906 gant melestradurezh Breizh-Veur. 
D’ar 15 a viz Mae 1909 e teuas er-maez an timbroù kentañ gant un alc’hwez e saozneg (“Maldives”) ha lizherennoù arabek. Adembannet e voe ar rummad e 1933 gant ur filigran disheñvel (“Harrison & Sons London”, da lavaret eo anv an embregerezh engravañ ha moullañ brudet mat).

Cheñch a reas statud politikel an enezeg adalek ar bloavezhioù 1950 : sultanelezh gwarezet (1947-1952), republik gwarezet (1952-1954), sultanelezh gwarezet en-dro (1954-1967), sultanelezh dizalc’h (1965-1967).


Danvez ar 224 timbr embannet etre ar bloaz 1950 ha 1967 a oa tost ouzh buhez ar vro (savadurioù, artizanelezh…), an natur (pesked ar broioù tomm, kreginoù-mor…) pe a lide aozadurioù pe degouezhoù etrebroadel (deiz-ha-bloaz an A.B.U. hag an UNESCO, stourm a-enep an naonegezh pe ar malaria, Diskouezadeg Etrebroadel Montreal…

Tamm ha tamm e troas politikerezh Postoù Republik Maldivez war-zu an dastumerien timbroù er broioù estren kentoc’h evit bastañ ezhommoù annezidi ar vro, hag embannet e voe rummadoù gouestlet d’an egor, d’ar C'hoarioù Olimpek, da dudennoù Disney, da diegezh ar rouanez Elesbed II … 441 timbr a voe moullet dindan anv Maldives Islands pe Republic of Maldives (etre ar bloazioù 1969 ha 1986), un dibab embannadurioù a voe kreñvaet er bloavezhioù 1990 ha 2000. Souezhus ivez an niver bras ha ment ar blokoù  embannet gant Postoù Maldivez.

 Levrlennadur 
Proud, Ted. The Postal History of B.I.O.T, Maldive Islands and Seychelles. Heathfield, Sussex: Proud Bailey Ltd.

 Liamm  
Postoù an Inizi Maldivez

Inizi Maldivez, Timbroù
Rummad:Inizi Maldivez